Hvað sem um það er , sýnist vel við hæfi í dag að rifja upp hvað Jón Sigurðsson sagði um frelsið og agaleysið . Skólapiltar úr Lærða skólanum í Reykjavík fóru eitt sinn í skrúðgöngu að húsinu Glasgow í Reykjavík , þar sem Jóni Sigurðssyni var haldið samsæti . Hann kom út á tröppurnar , hélt ræðu og mótmælti þeim ummælum , að hann hefði aldrei þekkt bönd . Að þola stjórn og bönd væri eitt af skilyrðum þess að geta orðið nýtur maður , bönd væru jafn nauðsynleg inn á við sem út á við , jafn nauðsynleg fyrir líf einstakra manna sem þjóða . Frelsið án banda , án takmörkunar , væri ekki frelsi , heldur agaleysi og óstjórn . Þessi orð frelsisforingjans okkar eru íhugunarefni fyrir okkur öll . Og vert er að vekja athygli á því að þau eiga ekki eingöngu við um börn og unglinga . Þau eiga ekki síður við um okkur sem teljumst fullorðin . Orð hans eiga við á öllum sviðum þjóðlífsins . Og aldrei hafa þau hljómað jafn skýrt og verið í jafn miklu gildi og einmitt þessa örlagadaga .